## Zaključak Hrvatske agencije za poštu i elektroničke komunikacije

### NN 49/2009 (20.4.2009.), Zaključak Hrvatske agencije za poštu i elektroničke komunikacije

49 20.04.2009 Zaključak Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1120

Temeljem članka 219. Zakona o općem upravnom postupku (»Narodne novine« 53/91, 58/93, 103/96, dalje u tekstu: ZUP), u upravnom postupku pokrenutom na zahtjev trgovačkog društva Optika Kabel TV d.o.o., Zaprešić, D. Švajcara 1, protiv trgovačkog društva HT – Hrvatske telekomunikacije d.d., Zagreb, Savska cesta 32, radi zajedničke uporabe izgrađene telekomunikacijske infrastrukture, predsjednik Vijeća Hrvatske agencije za poštu i elektroničke komunikacije radi ispravljanja pogreške donosi sljedeći

ZAKLJUČAK

I. U rješenju Vijeća Hrvatske agencije za poštu i elektroničke komunikacije (klasa: UP/I-344-01/08-01/188, urbroj: 376-10-08-32) od 26. siječnja 2009. godine ispravlja se pogreška iz točke III., koja se odnosi na Tehničko rješenje o tehničkoj mogućnosti upotrebe postojeće TK infrastrukture od studenog 2008. godine koje je dopunjeno Tehničkim rješenjem o tehničkoj mogućnosti upotrebe postojeće TK infrastrukture od 3. prosinca 2008. godine na način da se strankama dostavlja ispuštena stranica.

II. Stranica iz točke I. sastavni je dio Tehničkog rješenja o tehničkoj mogućnosti upotrebe postojeće TK infrastrukture od studenog 2008. godine koje je dopunjeno Tehničkim rješenjem o tehničkoj mogućnosti upotrebe postojeće TK infrastrukture od 3. prosinca 2008. godine i privitak je ovog zaključka.

III. Ovaj zaključak objavit će se u »Narodnim novinama«.

Obrazloženje

Rješenjem Vijeća Hrvatske agencije za poštu i elektroničke komunikacije od 26. siječnja 2009. godine, klasa: UP/I-344-01/08-01/188, urbroj: 376-10-08-32 (dalje u tekstu: rješenje), u točki III. određeno je: »Nalaže se trgovačkom društvu Optika Kabel TV d.o.o. da u roku od 60 (šezdeset) dana od dana sklapanja ugovora pod točkom II. izvede radove na realizaciji Tehničkog rješenja o tehničkoj mogućnosti upotrebe postojeće TK infrastrukture od studenog 2008. koje je dopunjeno Tehničkim rješenjem o tehničkoj mogućnosti upotrebe postojeće TK infrastrukture od 3. prosinca 2008. godine«.

Uvidom u spis predmeta, a u svezi sa zahtjevom trgovačkog društva Optika Kabel TV d.o.o. zaprimljenim 20. ožujka 2009. godine, utvrđeno da je prilikom otprave rješenja pogreškom ispuštena jedna stranica tehničkog rješenja iz točke III. rješenja. S obzirom da službena osoba može u svako doba ispraviti pogreške u imenima, brojevima ili računanju te druge očite netočnosti u rješenju ili njegovim ovjerenim prijepisima, predsjednik Vijeća Hrvatske agencije za poštu i elektroničke komunikacije je temeljem članka 219. ZUP-a riješio kao u točki I. i II. izreke ovog zaključka.

Temeljem članka 14. stavka 4. Zakona o elektroničkim komunikacijama ovaj zaključak objavit će se na službenim stranicama Agencije te u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor pred Upravnim sudom Republike Hrvatke u roku od 30 dana od dana primitka ovog zaključka.

Klasa: UP/I-344-01/08-01/188

Urbroj: 376-10-08-33

Zagreb, 23. ožujka 2009.

Predsjednik Vijeća agencije
Gašper Gaćina, dipl. ing. el., v. r.

Ostalo, NN 49/2009-1120